Powěsće: srjedu, 01.08.2018
Hauptinhalt
Na tutej stronje:
- Budyšin: Nowa intendantka nastupi
- Hornja Łužica: Bjezdźěłnosć zlochka stupała
- Worklecy: Nachwilne rjadowanja za hortowe dźěći
- Budyšin: 10 lět wokrjesna reforma
- Bliski zjawny wobchad: wyše płaćizny
- Kozarcy: Horce škotowanje
Budyšin: Nowa intendantka nastupi
Wot dźensnišeho nastupi Judith Kubicec zastojnstwo intendantki Serbskeho ludoweho ansambla. Rodźena Budyšanka nawjeduje ansambl zhromadnje z překupskej jednaćelku, Dianu Wagnerec. Po swojim studiju we Weimarje, Parisu a Londonje je Judith Kubicec jako dirigentka w tu- a wukraju skutkowała. Wuměłski nawod ansambla bě wot 2015 wakantny. Nětko chce so Judit Kubicec z orchestrom, chórom a baletom bóle na jednotliwe twórby koncentrować a tak wyšu kwalitu docpěć.
Hornja Łužica: Bjezdźěłnosć zlochka stupała
W Hornjej Łužicy je aktualnje 18.990 ludźi bjezdźěłne. To je po informacijach dźěłoweje agentury Budyšin 159 Hornjołužičanow wjace hač měsac do toho. Z tym leži kwota bjezdźěłnosće pola 6,7 procentow. Přičina za lochke powyšenje je, zo so młodźi ludźo nachwilnje jako bjezdźěłni přizjewja, kotřiž su runje swoje wukubłanje zakónčili a hišće žane dźěłowe městno namakali njejsu.
Worklecy: Nachwilne rjadowanja za hortowe dźěći
Hort Worklečanskeje šule zarjaduje so za wšě dźěći druheho, třećeho a štwórteho lětnika z nowym šulskim lětom we Worklečanskej šuli. Dokelž rum we šuli njedosaha, budźe pak hort za šulerjow prěnjeho lětnika z Njebjelčic w Njebjelčanskej pěstowarni. To zdźěli Worklečanski wjesnjanosta Franc Brusk. Přemysluja wo tym, za přemosćenje pobrachowacych rumnosćow tež kontejnery pódla Worklečan šule nastajić, pak za skupinsku wučbu abo za hort. Hakle njedawno su Worklecy dóstali spěchowanske připrajenje za nowotwar horta ze 120 městnami.
Budyšin: 10 lět wokrjesna reforma
Dźensa na 1. awgusće je 10. róčnica wokrjesneje reformy w Sakskej. Přez hromadupołoženje z Kamjenskim wokrjesom a bjezwokrjesnym městom Wojerecy bu Budyski wokrjes po płoninje najwjetši w Sakskej. Je 2 390 kwadratnych kilometrow wulki. Wjetšina hornjołužiskich Serbow bydli z toho časa w Budyskim wokrjesu, Slepjanska kónčina słuša do Zhorjelskeho wokrjesa. Wokrjes Budyšin swjeći jubilej cyłe lěto z najwšelakorišimi zarjadowanjemi. Wjeršk bě srjedź junija Klóšterski a swójbny swjedźeń w Pančicach-Kukowje.
Bliski zjawny wobchad: wyše płaćizny
We wobchadnym zwjazku Hornje Łobjo (VVO) stupaja płaćizny wot dźensnišeho wo přerěznje 2,1 procent. Za to wostanu znajmjeńša dwě lěće stabilne, rěka ze stron zwjazka. Nimo toho móža so na měsačne karty, abo-karty a jobowe lisćiki wjace wosobow darmotnje sobu wzać hač dotal. Na tute lisćiki smě jich wobsedźer tež wotydźenja po 18 hodźinach dalšeho dorosćeneho abo štyrjoch šulerjow sobu wzać. Dotal płaćeše to jenož za kónc tydźenja a swjate dny. K teritorijej VVO słuša wobkruh Drježdźan, tak tež kónčiny wokoło Wojerec, Kulowa, Kamjenca a Połčnicy
Kozarcy: Horce škotowanje
Wčerawši škot serbskich seniorow w Kozarcach je Siegfried Rauwa z Chróstawy pola Wulkeje Dubrawy dobył. Druhi bu Křesćan Weclich z Nuknicy´, a třeći Pawoł Šołta ze Šunowa. Cyłkownje bě 27 hrajerjow při drje najwjetšej ćopłoće, kotruž su dotal w 24 lětach při škotowanju dožiwili.
pol_Latn deu_Latn tpi_Latn tum_Latn hrv_Latn pol_Latn ces_Latn szl_Latn lin_Latn tum_Latn szl_Latn hrv_Latn szl_Latn pol_Latn szl_Latn ces_Latn szl_Latn szl_Latn szl_Latn lin_Latn szl_Latn